CELEX: 32020R2237
Language: bg
Date: 2020-08-13 00:00:00
Title: Делегиран регламент (ЕС) 2020/2237 на Комисията от 13 август 2020 година за изменение на Делегиран регламент (ЕС) 2020/3 относно дерогацията от минималния референтен размер за опазване за Венерини миди (Venus spp.) в някои италиански териториални води

28.12.2020   
               
               
                  BG
               
               
                  Официален вестник на Европейския съюз
               
               
                  L 436/1
               
            
         ДЕЛЕГИРАН РЕГЛАМЕНТ (ЕС) 2020/2237 НА КОМИСИЯТА
         от 13 август 2020 година
         за изменение на Делегиран регламент (ЕС) 2020/3 относно дерогацията от минималния референтен размер за опазване за Венерини миди (Venus spp.) в някои италиански териториални води
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 6 от него,
         като взе предвид Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки, за изменение на регламенти (ЕО) № 1967/2006 и (ЕО) № 1224/2009 на Съвета и на регламенти (ЕС) № 1380/2013, (ЕС) 2016/1139, (ЕС) 2018/973, (ЕС) 2019/472 и (ЕС) 2019/1022 на Европейския парламент и на Съвета и за отмяна на регламенти (ЕО) № 894/97, (ЕО) № 850/98, (ЕО) № 2549/2000, (ЕО) № 254/2002, (ЕО) № 812/2004 и (ЕО) № 2187/2005 на Съвета (2)(2), и по-специално член 15, параграф 2 от него,
         като взе предвид Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (3) (3), и по-специално член 15а от него,
         като има предвид, че:
         
                     (1)
                  
                  
                     Регламент (ЕС) № 1380/2013 има за цел постепенното премахване на изхвърлянето на улов в рибарството в ЕС, като се въведе задължение за разтоварване по отношение на улова от видовете, спрямо които се прилагат ограничения на улова, а в Средиземно море също и по отношение на улова от видовете, за които се прилагат минимални размери.
                  
               
                     (2)
                  
                  
                     Съгласно член 15, параграф 1, буква г) от Регламент (ЕС) № 1380/2013 задължението за разтоварване за дънния риболов в Средиземно море се прилага най-късно от 1 януари 2017 г. за видовете, които са определящи за съответните видове риболов, и най-късно от 1 януари 2019 г. за всички други видове.
                  
               
                     (3)
                  
                  
                     Плановете за премахване на изхвърлянето на улов, приети от Комисията съгласно Регламент (ЕС) № 1380/2013, може да съдържат спецификациите, посочени в член 15, параграф 5, букви а)—д) от Регламент (ЕС) № 1380/2013, включително определянето на минимални референтни размери за опазване.
                  
               
                     (4)
                  
                  
                     С член 15а от Регламент (ЕО) № 1967/2006 и член 15, параграф 2 от Регламент (ЕС) 2019/1241 Комисията се оправомощава да определи, за целите на приемането на планове за премахване на изхвърлянето на улов и относно видовете, които подлежат на задължението за разтоварване, минимален референтен размер за опазване с цел да се осигури защита на младите екземпляри морски организми. Съгласно тези членове, когато е целесъобразно, минималните референтни размери за опазване могат да се отклоняват от размерите, определени в приложение IX към Регламент (ЕС) 2019/1241.
                  
               
                     (5)
                  
                  
                     С Делегиран регламент (ЕС) 2020/3 на Комисията (4) беше създаден план за премахване на изхвърлянето на улов на Венерини (средиземноморски) миди (Venus spp.) в териториалните води на Италия от 1 януари 2020 г. до 31 декември 2022 г., вследствие на препоръка, представена от Италия след допитване до Консултативния съвет за Средиземно море, като бяха взети предвид препоръките на НТИКР и влизането в сила на Регламент (ЕС) 2019/1241. Прилагането на намален минимален референтен размер за опазване от 22 mm за Венерини миди обаче беше ограничено до една година, т.е. до 31 декември 2020 г. В същото време изключението въз основа на висока способност за оцеляване по отношение на Венерини миди, уловени под минималния референтен размер за опазване, беше предоставено до 31 декември 2022 г.
                  
               
                     (6)
                  
                  
                     Италия е единствената държава членка с пряк управленски интерес по отношение на риболова на Венерини миди в италианските териториални води на географските подзони 9, 10, 17 и 18 на GFCM. На 2 март 2020 г. Италия представи съвместна препоръка с искане за удължаване до 31 декември 2022 г. на предвидената в Регламент (ЕС) 2020/3 дерогация от минималния референтен размер за опазване за запасите от Венерини миди.
                  
               
                     (7)
                  
                  
                     НТИКР преразгледа съвместната препоръка, представена от Италия, с оглед на целите и задачите на членове 3 и 4 от Регламент (ЕС) 2019/1241 (доклад на НТИКР 20-01) (5).
                  
               
                     (8)
                  
                  
                     НТИКР отбеляза, че разпределенията на честотите на дължината (2017—2019 г.), представени в новата съвместна препоръка, показват, че след първото въвеждане през 2017 г. на по-малкия референтен размер за опазване (от 25 mm на 22 mm) съгласно Делегиран регламент (ЕС) 2016/2376 (6) се наблюдава увеличение на концентрацията на екземпляри с размер, по-голям от 22 mm, в запасите в някои райони на регион Марке. Освен това НТИКР стигна до заключението, че състоянието на запасите изглежда стабилно или подобрено в районите, за които има достатъчно данни. НТИКР стигна до заключението, че планът за управление включва разпоредби, които вероятно са по-ефективни за управлението на нивата на експлоатация на Венерините миди от условията, преобладаващи преди 2017 г. Освен това НТИКР стигна до заключението, че тъй като намаленият референтен размер за опазване за Венерини миди все още е по-голям от размера при достигане на полова зрялост (15—17 mm), той вероятно няма да навреди на възпроизводителната способност на запаса и е вероятно да има само слаб ефект върху нивото на експлоатация на младите екземпляри.
                  
               
                     (9)
                  
                  
                     Комисията счита, че въз основа на информацията, с която разполага на този етап от съвместната препоръка и от оценките на НТИКР (19-02 и 20-01), дерогацията от минималния референтен размер за опазване е в съответствие с целите за устойчива експлоатация на запасите от Венерини миди в териториалните води на Италия. Въпреки че НТИКР отбелязва, че информацията по отношение на регионите Марке и Пулия е била по-малко изчерпателна, Комисията счита, че структурата на популацията на Венерини миди в тези региони се е подобрила през последните две години и че са налице доказателства за положително попълване. Комисията счита, че тъй като предложеният минимален референтен размер за опазване за Венерини миди все още е по-голям от размера при достигането на полова зрялост (отчетен между 15—17 mm), вероятно е той да има само слабо въздействие върху нивото на експлоатация на младите екземпляри, което е в съответствие с член 18 от Регламент (ЕС) 2019/1241. Намаленият референтен размер за опазване допринесе и за намаляване на въздействието на риболовната дейност върху морската екосистема, като доведе до значително намаляване на зоната, в която се използват драги. Въз основа на това става ясно, че предложеният намален минимален референтен размер за опазване е в съответствие с изискванията, установени за техническите мерки в член 15 и член 18 от Регламент (ЕС) 2019/1241. С оглед на горните заключения е целесъобразно исканата дерогация да се предостави до 31 декември 2022 г. Освен това Комисията отбелязва, че в съответствие с националния ѝ план за управление Италия ще наблюдава отблизо запасите от Венерини миди, като изпраща на Комисията годишни доклади.
                  
               
                     (10)
                  
                  
                     Мерките, предложени в съвместната препоръка, са в съответствие с член 18, параграф 3 от Регламент (ЕС) № 1380/2013.
                  
               
                     (11)
                  
                  
                     Поради това Регламент (ЕС) 2020/3 следва да бъде съответно изменен.
                  
               
                     (12)
                  
                  
                     Тъй като предвидените в настоящия регламент мерки оказват пряко въздействие върху икономическите дейности, свързани с рибарството, и върху планирането на риболовния сезон за корабите на Съюза, регламентът следва да влезе в сила незабавно след публикуването му,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменение на Делегиран регламент (ЕС) 2020/3
            В член 5 от Делегиран регламент (ЕС) 2020/3 параграф 3 се заличава.
         
         
            Член 2
            Влизане в сила
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 август 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 354, 28.12.2013 г., стр. 22.
         
            (2)  ОВ L 198, 25.7.2019 г., стр. 105.
         
            (3)  ОВ L 409, 30.12.2006 г., стр. 11.
         
            (4)  Делегиран регламент (ЕС) 2020/3 на Комисията от 28 август 2019 г. за установяване на план за премахване на изхвърлянето на улов за средиземноморски миди (Venus spp.) в част от териториалните води на Италия (ОВ L 2, 6.1.2020 г., стр. 1).
         
            (5)  Научен, технически и икономически комитет по рибарство (НТИКР) — 63-ти доклад от пленарното заседание — писмена процедура (PLEN-20-01). Служба за публикации на Европейския съюз, Люксембург, 2020 г., ISBN 978-92-76-18117-0, doi:10.2760/465398, JRC120479 https://stecf.jrc.ec.europa.eu/documents/43805/2660523/STECF+PLEN+20-01.pdf/262e4bef-ca24-4ce7-b0cb-b95f67e1538f
         
            (6)  Делегиран регламент (ЕС) 2016/2376 на Комисията от 13 октомври 2016 г. за установяване на план за премахване на изхвърлянето на улов за двучерупчести мекотели Venus spp. в териториалните води на Италия (ОВ L 352, 23.12.2016 г., стр. 48).